ГукъэкIыжхэм я архив
Урысей гвардием и дзэхэмкIэ Управленэу Къэбэрдей-Балъкъэр Республикэм щыIэм щрагъэжьащ Хэку зауэшхуэм хэтахэм ящыщу ди щIыналъэм щыпсэухэм я гукъэкIыжхэм я видеоархив къызэгъэпэщыным теухуа лэжьыгъэхэм.
Зауэр къызэрыхъейрэ илъэс 78-рэ щрикъу махуэм и пэ къихуэу «КъБР-1» телеканалым и лэжьакIуэхэм ящIыгъуу Управленэм и унафэщI, полицэм и полковник Васильев Сергей, абы и къуэдзэ Трушин Алексей, «Эльбрус» СОБР-м и унафэщIым и къуэдзэ, полицэм и полковник Сунш Азэмэт, полицэм и майор Лыкъуэжь Маринэ сымэ щыIащ Налшык къалэм щыпсэу ветеран Караганов Николай Василий и къуэм и деж. А махуэм хьэщIэхэм траха фильм кIэщIыр хагъэхьэнущ щIэуэ къызэрагъэпэщ видеоархивым.
Караганов Николай 1926 гъэм Къэзахъстаным къыщалъхуащ, илъэс пщыкIубл ирикъуа къудейуэ 1943 гъэм зауэм ираджэри, танкхэм япэщIэт артиллерием хагъэхьащ. Белоруссием, Польшэм щызэуащ. Зауэр иуха нэужь дзэм хэту Германием илъэситхукIэ къулыкъу щищIащ. Абы Хэку зауэм и орденым и ещанэ нагъыщэр, медаль зыбжанэ къратащ. Илъэс куэдкIэ Тырныауз вольфрам-молибден комбинатым щылэжьауэ, пенсэм кIуа иужь Налшык къалэ псэупIэ ищIащ.
Видеоархивыр къызэгъэпэщыным хиубыдэу Урысей гвардием къулыкъу щызыщIэхэр республикэм ис нэгъуэщI ветеранхэм я дежи кIуэнущ.
Урысей гвардием и дзэхэмкIэ Управленэу КъБР-м щыIэм и пресс-IуэхущIапIэ.
